Igen egyedi megoldással hajtható, kétképernyős mobilt talált ki a Vivo
Lassan már nem is elég, ha egy telefon összehajtható, a gyártók további trükkös megoldásokkal próbálják még vonzóbbá tenni az újszerű megoldást. A Vivo például egy különleges módon hajtható telefont szabadalmaztatott.
Eltérően a fősodortól (már ha lehet ilyenről beszélni az összehajtható telefonok esetében), a Vivo hajtogatható okostelefon-szabadalma, amelyre ezúttal is a holland LetsGoDigital oldal derített fényt, egy olyan eszközt mutat, amelynek az alsó része hajtható ki, azaz ezúttal a készülék nem félbehajtható, inkább fliptelefonszerű a megoldás. A kihajtható részen egy másodlagos kijelző található, és ez a rugalmas kijelző hátrafelé hajlítható, így összecsukott állapotban takarja a hátoldal egy részét. Használható újabb képernyőként vagy például keresőként szelfikészítéshez.

Kihajtott állapotban megnövelné az elsődleges kijelző méretét, méghozzá úgy, hogy nem lenne rés vagy elválasztó csík a két megjelenítő között. A szabadalmi rajzok szerint telefon hátoldalán, a felső szegmensben, középre kerülne a kameraegyüttes négyzet alakú szigete: öt érzékelő található itt (közülük az egyik egy periszkópos zoomobjektív), és van egy LED vaku is, ami egy apró csík a jobb oldalon (akárcsak a Vivo X50 Pro esetében). A rajzokon nem látható szelfikamera, ami azt sugallja, hogy a telefon hátsó kameráival lehet majd önportrékat készíteni.

A rugalmas képernyőrész kinyitásával a készülék vastagsága már nem mindenhol egyforma, a teteje megtartja az eredeti vastagságát (ott van az összes szükséges alkatrész), az alsó rész jóval vékonyabb, nem sokkal vastagabb, mint maga a rugalmas kijelző.

Ugyancsak a kínai szabadalmi weboldalról származó, az eszközt különböző szögekből mutató rajzokból derül ki, hogy az eszköz tetején található egy téglalap alakú gomb (vagy csatlakozás). Valószínű ez a bekapcsológomb, de az is lehet, hogy C típusú USB port, és ezen át tölthető a készülék. Persze mint sok egyéb szabadalom esetében, nincsen garancia arra, hogy a gyártó valóban piacra is küldi a termékét.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
innováció Vivo tech kétkijelzős telefon Vivo-szabadalom összehajtható telefon